বিশ্ববাংলা শারদ সম্মান প্রতিযোগিতায় সেরার শিরোপা পেয়েছে নদিয়ার এই পুজো মণ্ডপ

নদিয়া: নদিয়ার (Nadia) কল্যাণীর (Kalyani) অন্যতম আকর্ষণ রথতলা সার্বজনীন দুর্গোৎসব (Durga Puja) এ বছর অর্জন করেছে বিশেষ স্বীকৃতি। পশ্চিমবঙ্গ সরকারের তথ্য ও সংস্কৃতি দপ্তরের আয়োজিত ‘বিশ্ব বাংলা শারদ সম্মান’ (Biswa Bangla Sarad Samman) প্রতিযোগিতায় নদীয়া জেলার সেরার শিরোপা পেয়েছে এই পুজো।

প্রতিবারই অভিনব মণ্ডপসজ্জা ও প্রতিমার মাধ্যমে দর্শনার্থীদের আকৃষ্ট করে রথতলা সার্বজনীন দুর্গোৎসব। এবারে তাদের থিম আমেরিকার স্বামীনারায়ণ মন্দির। মণ্ডপের নকশায় মন্দিরের স্থাপত্যরূপ ফুটিয়ে তোলা হয়েছে নিখুঁতভাবে। সূক্ষ্ম কারুকাজ, অনন্য আলোকসজ্জা এবং শিল্পসমৃদ্ধ প্রতিমা ইতিমধ্যেই দর্শকদের নজর কেড়েছে।

আরও পড়ুন: এবারের দুর্গাপুজোয় শ্রেষ্ঠ আকর্ষণ বিশ্বের সবচেয়ে বড় দুর্গা, কোথায়?

পুজো উদ্যোক্তাদের মতে, জেলার সেরা সম্মান পাওয়া শুধু ক্লাবের নয়, সমগ্র কল্যাণীর গর্বের বিষয়। তাঁদের আশা, এই স্বীকৃতির ফলে আগামী দিনে আরও বেশি মানুষ এই পুজোকে দেখতে আসবেন।

ইতিমধ্যেই রথতলায় উপচে পড়া ভিড় জমেছে। স্থানীয় বাসিন্দাদের পাশাপাশি জেলার বাইরেও বহু মানুষ পা রেখেছেন এই মণ্ডপে। দর্শনার্থীদের সুবিধার জন্য আয়োজকরা পর্যাপ্ত নিরাপত্তা ও শৃঙ্খলার ব্যবস্থা করেছেন। এবারের এই সম্মান রথতলা সার্বজনীন দুর্গোৎসবকে আরও জনপ্রিয় করে তুলেছে, এমনটাই মত এলাকাবাসীর।