৮০ বছরের এই দুর্গাপুজোক কোনও থিম নেই আছে বাঙালিয়ানা আর সাবেকীআনা

পূর্ব মেদিনীপুর: পূর্ব মেদিনীপুরের (East Midnapore) রামনগরের (Ramnagar) অন্যতম ঐতিহ্যবাহী দুর্গাপুজ হল রানিচক বৈকুন্ঠ স্মৃতি বিবেকানন্দ পাঠাগার ও সংঘ আয়োজিত পুজো। এ বছর এই পুজো পদার্পণ করল ৮০তম বর্ষে। দীর্ঘ আট দশকের পথচলায় এই পুজোকে ঘিরে রয়েছে অন্তত ২০ থেকে ২৫টি গ্রামের মানুষের আবেগ, ঐতিহ্য এবং স্মৃতি।

যেখানে আজকাল অনেক বড় মণ্ডপ ও পূজা কমিটি অভিনব থিম ও চমকপ্রদ সাজসজ্জার মাধ্যমে দর্শকদের আকর্ষণ করার প্রতিযোগিতায় নেমেছে, সেখানে রানিচকের এই পুজো এখনো ধরে রেখেছে সাবেকিয়ানা ও বাঙালিয়ানা। এ বছরেও বিশেষ কোনও থিম না থাকলেও প্রতিমা, আলোকসজ্জা এবং মণ্ডপসজ্জায় পুরনো দিনের গন্ধই প্রাধান্য পেয়েছে।

আরও পড়ুন: মতিবাবুর আশ্রম সম্পর্কে জানতে চান? ঘুরে আসুন এই মণ্ডপে

পুজো কমিটির সদস্যদের মতে, তাঁদের কাছে এই পুজোর আসল সাফল্য হল সাধারণ মানুষের সক্রিয় অংশগ্রহণ। গ্রামবাসীরাই মিলে মিশে চাঁদা তোলা থেকে শুরু করে মণ্ডপ গড়া, প্রতিমা আনা এবং অনুষ্ঠান আয়োজন সব ক্ষেত্রেই জড়িত থাকেন। তাই এই পুজো শুধু উৎসব নয়, বরং মানুষের মিলনমেলার এক অমূল্য দৃষ্টান্ত।

গ্রামবাসীদের অনেকে জানিয়েছেন, প্রজন্মের পর প্রজন্ম ধরে এই পুজোর সঙ্গে তাঁদের আবেগ জড়িয়ে রয়েছে। বড়দের হাত ধরে যে যাত্রা শুরু হয়েছিল, তা আজও সমান উৎসাহে এগিয়ে চলেছে। বয়স্কদের মতে, সাবেকিয়ানার টানেই আজও হাজারো ভিড় জমে যায় এই পুজোমণ্ডপে।

৮০ বছরে পা দিলেও এই পুজোর মূলমন্ত্র একই রয়েছে—“ঐতিহ্যকে আঁকড়ে ধরে মিলেমিশে উৎসব পালন।” আর তাই এই দুর্গাপুজো এখনও রানিচক ও আশপাশের গ্রামের মানুষের কাছে এক বড় আনন্দ-আয়োজন।